
BANKI MOBILALKALMAZÁSOK HATÁSA AZ X ÉS Z GENERÁCIÓ PÉNZÜGYI TUDATOSSÁGÁRA

Dolgozatom témája, rendkívül aktuális és sokakat foglalkoztató problémát ölel fel, mind magánszemély, mind vállalati szféra aspektusából. Kutatásom során megvizsgáltam az X és Z generáció pénzügyi tudatosságát és mobilbanki preferenciáit, illetve felmértem a mobilbank eszközök pénzügyi oktatási szerepét. Tanulmányom során választ keresek arra, hogy milyen eltérések és azonosságok figyelhetőek meg az X és Z generáció pénzügyi tudatosságában, illetve az említett kohorszok mobilbankolási preferenciái között, valamint tanulmányozom, miként hat a banki mobilalkalmazás használata a fogyasztók pénzügyi kultúrájára. Primer kutatásomhoz mélyinterjús módszertant választottam, mivel ezáltal lehetőségem nyílt mélyebben megismerni a résztvevők gondolatait. Összesen tíz mélyinterjút végeztem X és Z generációs, rendszeres mobilbank felhasználókkal, ami által konzekvens következtetéseket vonhattam le.
Kutatásom célcsoportjai, mind az X, mind a Z generáció fontos szereplői a mobilbanki piacnak. Nehéz ugyanazon a területen megfogni mindkét kohorszot, hiszen eltérő életszakaszban találkoztak a mobiltechnológiával, és emellett különböző pénzügyi tapasztalatokkal rendelkeznek. Fontos megállapítást tettem, miszerint a generációk közötti különbség meghatározó téma, mivel az idősebb generációk pénzügyi tapasztalatai és a fiatalabbak technológiai ismeretei egyaránt gazdagíthatják egymást.
Továbbá a magyar piacon is egyre meghatározóbbak a digitális pénzügyi alternatívák, a mobilbankok ezáltal egyre fejlettebbek és népszerűbbek. Modern dizájnnal és kibővített funkciókkal igyekeznek a felhasználók igényeit kiszolgálni. Elérhető ezen appokban például kiadásfigyelő, belső számológép, persely funkció, kimutatások vagy egyszerű befektetési termékek, amelyek mind hozzájárulnak a pénzügyi tudatossághoz, szélesítik a látókört és gördülékenyebbé teszik a pénzügyek intézését.
Elengedhetetlen szerepet tölt be a bankszektor a pénzügyekben, ezáltal az oktatási szerepét megragadva, intenzív hatást szükséges gyakorolnia a mobilbank felhasználóira a társadalom pénzügyi helyzetének felemelkedése érdekében.
Ennek vonzatában további kérdések merültek fel bennem. A mobiltechnológiák milyen hatást gyakorolnak a vállalati szektor hatékonyságára? Milyen kihívásokkal szembesül és milyen felelősséget érez a bankszektor a társadalom pénzügyi tudatosságának edukálása kapcsán?



